Марко Ганчев
Как се пуска самолет

chitanka.info

— Реактивен, мамо, чу ли?

Реактивен тъй фучи! —

Скача Панчо и се пули,

търка сънени очи.

Де е мама, та я няма?

Мама става сутрин в пет.

Тича в кухнята при мама

Панчо с крясък: „Самолет!“.

Мама само се подсмива,

сочи му към млековара:

— Туй е, Панчо, реактива:

щом заври, свирука с пара.

Панчо хълца с поглед влажен:

— Ах, измамница проклета!

— Чакай, Панчо, уред важен

е това от самолета.

Най-напред пилотът сяда,

уреда пред него турят.

Наблюдава той с наслада

алуминения уред.

Тая ръчка после хваща.

Руква течност бяло-жълта.

Пара вдига се димяща.

Течността пилотът гълта.

Чак тогава самолета

ще потегли, драги сине.

Хайде мама да си шета,

а ти духай да изстине…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.